Kim Mortensen (S), 2011-04-26:
Nu startede hr. Per Clausen fra Enhedslisten med at repetere, at det godt nok ikke er første gang, vi har diskuteret denne sag i Folketinget eller i Folketingets Europaudvalg eller i Folketingets Finansudvalg – og det er også rigtigt.
Det er heller ikke sikkert, at det er sidste gang, men sagen er, at Enhedslisten jo har anmeldt den her forespørgsel i starten af februar måned, kort tid efter at der kom det såkaldte fransk-tyske udspil til en ny konkurrenceevnepagt.
Og det skal også være indrømmet, at hvis det var på baggrund af det oprindelige udspil og ikke mindst omtalen af det oprindelige udspil fra forbundskansler Merkel og den franske præsident Sarkozy, ville Enhedslisten jo have haft en pointe i anmodningen om også denne forespørgsel.
Nu foreligger der imidlertid en helt anden konkurrenceevnepagt, som har til formål sammen med mange andre beslutninger om det økonomiske samarbejde i EU at sikre, at vi får et konkurrencedygtigt Europa med høj beskæftigelse, og at sikre, at der kommer sunde offentlige finanser og ikke mindst et stabilt finansielt system i Europa.
Vi havde jo gerne i Socialdemokratiet set en anden og mere proaktiv pagt eller aftale, om man skal kalde den det, men det at sikre, at EU og Danmark deltager i dette arbejde, og at vi dér prøver at samarbejde om netop at skabe vækst, skabe beskæftigelse og skabe sund økonomi, strider på ingen måde imod det danske euroforbehold, som det antydes i den forespørgsel, Enhedslisten har rejst.
Det ved Enhedslisten jo såmænd også godt, for dette emne blev grundigt diskuteret her i Folketingssalen i form af den hasteforespørgsel, der blev gennemført den 29. marts.
Her fremgik det jo tydeligt, ligesom det også gør i svarene på de mange spørgsmål, der er stillet i denne sag i Europaudvalget og i Finansudvalget samt i den beretning, der er vedtaget i Folketingets Europaudvalg, at det fortsat er det danske Folketing, der vedtager den økonomiske politik i Danmark.
Det danske euroforbehold er med andre ord fortsat gældende.
Det har det været før, det har det været under, og det har det været efter forhandlingerne om at stramme op på styringen af økonomien, og det vil det være, indtil danskerne afskaffer euroforbeholdet ved en folkeafstemning.
Tværtimod er vi af den opfattelse, at Danmarks økonomi er dybt afhængig af, at der er en stabil økonomi i resten af EU, og at dansk vækst og danske arbejdspladser på samme måde er afhængige af, at der kommer styr på økonomien i de europæiske lande.
Det har også været afgørende for Socialdemokratiet i de forhandlinger, vi har haft med regeringen, at Danmark ligesom de øvrige europæiske lande har frihed til at føre en økonomisk politik med fokus på investeringer og med fokus på vækst, bæredygtighed og beskæftigelse, ligesom det også er en væsentlig forudsætning for Socialdemokratiet, at Danmark fortsat bevarer den fastkurspolitik, som skiftende regeringer de sidste 30 år har fulgt, og som skaber et godt og fornuftigt samarbejde med vores europæiske naboer.
Der har været mange myter og mange udgaver af denne konkurrenceevnepagt eller europluspagt, for at bruge det rigtige ord, og mange af dem stammer som sagt fra Tyskland og Frankrigs oprindelige udspil, og mange af dem er opfundet til lejligheden af de partier, der generelt ikke støtter Danmarks samarbejde i EU.
Det, der kan konstateres, er, at den endelige pagt er langt mindre vidtrækkende end det oprindelige forslag, og det er nu slået fast med syvtommersøm.
I den endelige udgave af pagten står det helt klart, at det er op til landene selv at beslutte, hvilken økonomisk politik man vil føre for at opnå de fælles mål.
Det er baggrunden for, at Socialdemokratiet kan støtte det forslag til vedtagelse, der netop er blevet læst op af Venstres ordfører.